hotchpotch/miracl-hf-unified huggingface dataset:
Paloniemi (pienalue)
Paloniemi on pienalue Jyväskylässä Lohikosken kaupunginosan länsiosassa Palokkajärven rannalla. Lohikosken kaupunginosan palvelukeskusta sijoittuu osittain Paloniemen pienalueelle: alueella on päiväkoti, liikuntapuisto ja ostoskeskus, jossa on K-Market ja pizzeria. Alueen nykyinen ostoskeskus on valmistunut vuonna 2012. Samalla tontilla sijaitsi aiemmin vuonna 1966 valmistunut liikekeskus, joka purettiin 2010-luvun alussa päästyään rappeutuneeseen kuntoon.
Paloniemen pienalueen rivi-, omakoti- ja kerrostaloista koostuva asuinrakennuskanta on valmistunut enimmäkseen 1960–1980-lukujen aikana, mutta alueella myös tätä ennen ja tämän jälkeen tehtyjä taloja. Pienalueella sijaitsee myös vuonna 2012 rakennettu tornitalo Majakka.
Paloniemi on myös alueella sijaitsevan niemen nimi, jossa sijaitsee 1880-luvulla rakennettu huvila.
Regionalverkehr Bern-Solothurn
Regionalverkehr Bern-Solothurn (lyhenne RBS) on sveitsiläinen liikenneyhtiö. Yhtiö toimii Keski-Sveitsissä Bernin ja Solothurnin kantonien alueella. Yhtiön kotipaikka on Solothurn.
Regionalverkehr Bern-Solothurn aloitti toimintansa vuonna 1984 kahden liikenneyhtiön, Solothurn-Zollikofen-Bern-Bahnin (SZB) ja Vereinigten Bern-Worb-Bahnin (VBW) yhdistyessä. SZB oli aloittanut toimintansa vuonna 1922 reitillä Bern–Solothurn Bern–Zollikofen-Bahnin (BZB) ja Elektrische Schmalspurbahn Solothur–Bernin (ESB) yhdistyessä. VBW oli aloittanut vuonna 1927, kun Bern–Worb-Bahn (BWB) ja Worblentalbahn (WT) yhdistyivät. BWB:n edeltäjä oli Bern–Muri–Gümligen–Worb-Bahn (BMGWB), joka aloitti toimintansa 21.10.1898. Tämä päivää pidetään nykyisen RBS:n toiminnan alkamispäivänä.
SZB:n bussiliikenne alkoi vuonna 1966 reitillä Zollikofen–Münchenbuchsee.
RBS:n ajamien linja-autoreittien pituus on 153 kilometriä. Yhtiön rataverkon pituus on 54 kilometriä. Rataverkko on kapearaiteinen (1000 mm) ja käyttöjännite on 1,25 kV tasajännitettä.
RBS:n liikevaihto oli vuonna 2017 109 milj. Sfr. Henkilöstön määrä oli vuoden 2017 aikana keskimäärin 425 laskettuna henkilötyövuosina.
RBS:n junilla tehtiin vuonna 2017 19 miljoonaa matkaa. Ajetut reitit olivat vuoden 2017 aikana 2,8 milj. kilometriä. Linja-autoliikenteessä matkustajia oli 7,7 miljoonaa ja ajettuja reittejä 3,0 milj. kilometriä.
Yhtiö hoitaa Bernin paikallisjunaliikennettä (S-Bahn Bern) kolmella reitillä: 
Lisäksi RBS:llä on lähijunaliikennettä (RE) Bernistä Solothurniin.
Bussiliikennettä RBS:llä on Bernin seudulla kymmenellä reitillä ja yhdeksällä Lyss-Münchenbuchsee-Solothurn-alueen reitillä.
Kamila Shamsie
Kamila Shamsie (s. 13. elokuuta 1973 Karachi, Pakistan) on pakistanilais-brittiläinen kirjailija.
Shamsien teos "Joka veljeään vihaa" (alkuteos "Home Fire") voitti Women’s Prize for Fiction -palkinnon vuonna 2018. Teos oli myös Booker-palkinto- ja Costa-palkintoehdokkaana. Myös Shamsien teokset "Poltetut varjot" (2009) ja "Jumala joka kivessä" (2014) olivat Women’s Prize for Fiction -palkintoehdokkaina. Shamsie on Royal Society of Literaturen jäsen.
Pakistanissa syntynyt Shamsie opiskeli Massachusettsissa ja asuu nykyisin Lontoossa. Hän muutti Britanniaan vuonna 2007 ja sai kansalaisuuden vuonna 2013.
Bagaraatan
Bagaraatan on sukupuuttoon kuollut teropodeihin kuuluva dinosaurussuku, jonka fossiilit on löydetty Mongoliasta. Se eli myöhäisliitukaudella, joko myöhäisellä Campania-vaiheella tai varhaisella Maastricht-vaiheella. "Labocania" luokitellaan tyrannosaureihin (Tyrannosauroidea). Se tunnetaan sirpaleisesta luurangosta, jonka puolalais-mongolialainen retkikunta löysi Nemegtin muodostumasta vuonna 1970. Jäänteet koostuivat osittaisesta alaleuasta, suuresta osasta häntää, sirpaleisesta lantiosta ja epätäydellisestä takaraajasta. Yksilön pituudeksi arvioitiin noin 3–3,5 metriä, mutta se oli keskenkasvuinen, eikä aikuisen eläimen kokoa tiedetä. "Bagaraatan" oli kevytrakenteinen, ja sillä oli suhteellisen pieni pää ja hoikat takaraajat. Häntä oli jäykkä. "Bagaraatanin" elinympäristöä olivat vesistöiset metsät, joissa sade oli kausittaista ja talvisin oli kylmä.
Burhan Haldun
Burhan Haldun on vuori Mongoliassa, Hentiin provinssissa.
Perimätiedon mukaan Tšingis-kaani on haudattu Burhan Haldunin huipulle.
Vuori ympäristöineen on Unescon maailmanperintökohde vuodesta 2015.
Burhan Haldun sijaitsee Hentiin vuoristossa Aasian arojen ja Siperian taigan rajalla. Vuoristo on vedenjakaja Jäämeren ja Tyynen valtameren välillä. Vuoristosta sulava lumi valuu sekä pohjoiseen että etelään laskeviin jokiin. Vuoren rinteillä on ylhäällä havumetsää, alempana vuoristoaroa, kun taas laaksot ovat soistuneita niittyjä, joita halkoavat joet. Metsän aluskasvillisuutena tavataan vuorenkilpiä ja puolukkaa, aroilla kasvaa heiniä ja saroja. Alueen viidentoista erittäin harvinaisen kasvilajin joukossa on kolme alppiruusulajia. Siellä on tavattu 253 lintulajia. Erittäin harvinaisia eläinlajeja ovat myskihirvi, hirvi, lumikurki, kiljukotka, aromerikotka, silmälasikurki, munkkikurki ja amurinsampi.
Vuoren korkeus merenpinnasta on 2362 metriä, ja se on puolikuun muotoinen. Maailmanperintökohteeseen kuuluvan, vuorta ympäröivän suojelualueen pinta-ala on 444 000 hehtaaria.
Burhan Haldun liittyy Tšingis-kaaniin hänen mahdollisena hautapaikkanaan, mutta myös laajemmin alueena, johon hän Mongolien salainen historia -teoksen mukaan perusti Mongolivaltakunnan vuonna 1206. Ennen buddhalaisuuden yleistymistä alueen paimentolaiset palvoivat vuoria, ja Tšingis nimesi tämän perinteen pohjalta neljä pyhää vuorta, joista yksi oli Burhan Haldun.
Tarinan mukaan Tšingis-kaani oli toivonut tulevansa haudatuksi salaiseen paikkaan. Häntä saattoi viimeiselle matkalleen armeija, joka tappoi kaikki vastaantulijat ettei sen reitti jäisi kenenkään muistiin. Haudan yli juoksutettiin tuhat hevosta, jotta kaikki jäljet kaivuutöistä peittyisivät.
Kerrotaan että haudan vartiointi on uskottu 50 suvulle, jotka edelleen ohjaavat harhaan sitä etsivät tutkimusmatkailijat.
Suojelualueelta on löydetty kaikkiaan yli kolmetuhatta arkeologista kohdetta, joista 1700 on pronssikaudelta ja 550 mongolien ajalta. Siellä on sekä shamanismiin että buddhalaisuuteen liittyviä pyhiä paikkoja, joista osaan on rakennettu "ovoo", kivistä koottu kummelia muistuttava alttari.
Aaltomonninen
Aaltomonninen ("Corydoras undulatus") on panssarimonnien heimoon kuuluva kalalaji. Charles Tate Regan kuvasi lajin ensimmäisenä vuonna 1912.
Aaltomonnisen väritys on kauniin pilkullinen hiekanvärisellä pohjalla. Lajin uros voi kasvaa pisimmillään noin 4 senttimetrin mittaiseksi.
Laji elää Etelä-Brasiliassa, Argentiinassa ja Uruguayssa Parana-joen rannikkovesissä Etelä-Amerikassa. Se viihtyy parhaiten kun veden pH-arvo on 6 - 8.
Gustaf Vilhelm Jansson
Gustaf Vilhelm Jansson (23. helmikuuta 1879 Pietarsaari – 12. kesäkuuta 1942 Kauniainen) oli suomalainen insinööri ja Rautatiehallituksen ylijohtaja.
Janssonin vanhemmat olivat ratamestari Gustaf Jansson ja Lovisa Nyman ja puoliso vuodesta 1904 Alexandra Gorbatoff. Jansson tuli ylioppilaaksi 1898 ja valmistui diplomi-insinööriksi 1902. Hän toimi Helsingin ratajakson apulaisinsinöörinä 1902, ratainsinööri Pietarissa vuodesta 1905, rautateiden piirihallituksen piiripäällikkönä Helsingissä vuodesta 1913, Rautatiehallituksen vt. pääjohtajana 1917 ja pääjohtajana apulaisena samasta vuodesta, sekä ylijohtajana vuodesta 1923. Jansson oli jäsen tai puheenjohtaja useissa alansa komiteoissa ja toimikunnissa ja osallistui alan monien seurojen ja yhdistysten toimintaan.
Kaisa ja Olli
Kaisa ja Olli (engl. "Daisy and Ollie") on vuoden 2017 animaatiosarja ,jossa on kysymyksiä ja vastauksia. Ystävysten eteen tupsahtaa mitä ihmeellisimpiä kysymyksiä niin arkipäivän tarpeisiin kuin harvemmin esiin tuleviin asioihin liittyen. Yhdessä niitä pohditaan ja vastauksia haarukoidaan. Tieturi-robotin muistista löytyy paljon arvokasta tietoa ja iskän avulla opitaan monta uutta asiaa.Kääntäjä: Heidi Mäki
Tuotanto: SDI Media A/S, Suomen Sivuliike
Kultakeltti
Kultakeltti ("Chelon auratus") on subtrooppinen kalalaji. Sitä tavataan sekä meri-, murto- että makeassa vedessä.
Kultakeltti elää luonnonvaraisena Välimeressä ja Atlantin itäosassa.
Lajin kanta kasvoi Skandinaviassa voimakkaasti 1960-luvulla. Kultakeltti muistuttaa kovasti ohuthuulikelttiä, mutta kyljen pitkittäisraidat ovat harmaita ja pyrstön tuntumassa on kullankeltainen alue. Kultakelttiä on istutettu vuosien 1931 ja 1934 välillä Kaspianmerelle.
Àliga
Àliga on laskettelurinne El Tarterin talviurheilukeskuksessa Canillossa Andorrassa.
Àligassa on järjestetty alppihiihdon maailmancupin naisten supersuurpujottelu- ja alppiyhdistettykilpailut kaudella 2016. Siinä tullaan järjestemään maailmancup-kauden 2019 finaalien vauhtilajikilpailut.
Syöksylaskuradan lähtopaikka sijaitsee 2 471 metriä merenpinnan yläpuolella Tosa dels Espiolets -vuoren huipulla ja super-G-radan lähtopaikka sijaitsee 2 315 metriä merenpinnan yläpuolella.
Super-G:n lähtöpaikan jälkeen tulee rinteen ensimmäinen nimetty kohta lähellä puurajaa "Esparver" (Varpushaukka). Esparveria seuraa "Caminet del Bosc". Sitä seuraa "Salt del Gall" (Kukkohyppyri) ja "Salt del Túnel" (Tunnelihyppyri), joiden jälkeen tulee oikealle kääntyvä mutka "Circus".
Circusin jälkeen tulee "TSD" (Tuolihissi), se kohta on saanut nimensä viereisestä TSD4 El Tarter -tuolihissin yläasemasta. Sen jälkeen alkaa rinteen viimeinen osuus "Àliga Vella" (Vanha kotka). Àliga Vella -osuudella sijaitsevat "Peralt", vasemmalle kääntyvä mutka "Il Curvone", jonka jälkeen avautuu loppusuora, jossa sijaitsee radan viimeinen hyppyri "Salt de L’Esquirol" (Oravahyppyri).
Àligan radat päättyvät 1 715 metriä merenpinnan yläpuolella El Tarterin kylään.
Avet
Avet on laskettelurinne Soldeun talviurheilukeskuksessa Canillossa Andorrassa.
Avetissa on järjestetty alppihiihdon maailmancupin naisten suurpujottelu- ja pujottelukilpailut kaudella 2012. Siinä tullaan järjestemään maailmancup-kauden 2019 finaalien tekniikkalajikilpailut.
Aasianneula
Aasianneula ("Doryichthys boaja") on merineulojen heimoon kuuluva kalalaji, jonka levinneisyys ulottuu Aasiassa Indonesiaan, Malesiaan, Thaimaahan, Kambodžaan ja Vietnamiin. Joidenkin vahvistamattomien tietojen mukaan Kiinassa ja Taiwanissakin eläisi lajin edustajia. Lajin urokset voivat toisinaan yltää 40 senttimetrin pituuteen. Aasianneula on suurin makean veden putkikala. Lajin uhanalaisuusluokitus on CITESin mukaan elinvoimainen.
Lauluista tehty
Lauluista tehty on suomalaislaulaja Dannyn 16. syyskuuta 2016 julkaistu toistaiseksi viimeisin studioalbumi. Se sisältää musiikillisesti vaikutteita useista moderneista genreistä. Albumin tuotti ja pääasiassa sävelsi Esa Nieminen, sanoittajia olivat muun muassa Edu Kettunen ja Mariska.
Albumille oli ehdolla kymmeniä lauluja, joista lopulta levylle päätyi 12. Kappaleet ”Päivät nää” ja ”Sekaisin susta” menestyivät radion soittolistoilla.
Garley Buildingin tulipalo
Garley Buildingin tulipalo oli osoitteessa 233 Nathan Road Kowloonin alueella Brittiläisessä Hongkongissa sijainneessa 16-kerroksisessa toimistorakennuksessa 20. marraskuuta 1996 syttynyt tulipalo. Palossa sai surmansa 41 ihmistä, ja 81 loukkaantui. Se on Hongkongin pahin tulipalo sitten toisen maailmansodan.
16-kerroksinen toimistorakennus Garley Building rakennettiin vuonna 1975, ennen kuin Hongkongin hallitus sääti lain, joka vaati sprinklerijärjestelmän asentamista kaikkiin kaupallisiin rakennuksiin. Tontin hankki vuonna 1970 Kai Yee Investment Company, joka maksoi siitä 1,56 miljoonaa Hongkongin dollaria. Rakennuksen pääkäyttäjä oli China Resources -konserniin kuuluva Chinese Arts & Crafts, joka hankki tilat kellarista yhdeksänteen kerrokseen 35,5 miljoonalla dollarilla vuonna 1989. Se myi myöhemmin kahdeksannen ja yhdeksännen kerroksen tilat eteenpäin. Chinese Arts & Craftsin lisäksi rakennuksessa toimi myös lääkäreiden ja hammaslääkäreiden vastaanottoja, kauppayhtiöitä, tukkukauppiaita, matkatoimistoja, hakulaiteyhtiö ja Chow Sang Sang -koruyhtiö.
Garley Buildingissa tehtiin palon aikaan hissien huoltotyötä. Onnettomuuspäivänä hissikuilujen yläosassa hitsattiin. Hitsaajat eivät olleet mitenkään varautuneet tulipalojen ehkäisemiseen, ja yhden hissikuilun pohjalla syttyikin pieni palo muutamaa tuntia ennen varsinaista paloa. Ympäri rakennusta oli jaettu tiedotteita, joissa kerrottiin hissien huollosta ja mainittiin, että savu ja palaneen haju olivat töiden yhteydessä normaalia eikä niistä tulisi huolestua. Paloilmaisimia oli myös peitetty väärien hälytysten estämiseksi.
Hitsaustyöstä hissikuilun yläosassa syntyneitä kipinöitä ja sulaa metallia putosi kuilua alas toisen kerroksen hissiaulaan, jossa säilytettiin sanomalehtiä, puuta ja muuta palavaa materiaalia. Aulassa syttyi palo noin kello 16.50. Palo levisi hissikuiluun pystytettyä bambusta tehtyä rakennustelinettä pitkin rakennuksen yläkerroksiin.
Paloa sammuttamaan lähetettiin kaikkiaan 200 palomiestä, 32 paloautoa ja kaksi hallituksen helikopteria. Ensimmäiset palomiehet saapuivat paikalle kello 16.52. He keskittyivät ihmisiin, jotka huusivat apua rakennuksen ikkunoista, eivätkä siksi huomanneet pelastaa ylimpiin kerroksiin loukkuun jääneitä. Palomiehet yrittivät päästä rakennukseen kahta portaikkoa pitkin, mutta joutuivat perääntymään kuumuuden ja paksun savun vuoksi. Palo saatiin sammumaan 21 tunnin kuluttua.
Palossa kuoli kaikkiaan 41 ihmistä, ja 81 loukkaantui. Kuolleista 22 oli kahdessa Chow Sang Sangin korupajan huoneessa 15. kerroksessa. Hiiltyneitä ruumiita löytyi myös 13. ja 14. kerroksesta. Yksi kuolleista oli palomies Liu Chi-hung, joka putosi hissikuiluun etsiessään uhreja.
Inka Niskanen
Inka Johanna Niskanen (s. 1974 Helsinki) on vuoden 2019 alusta Karjalan lennoston Hävittäjälentolaivue 31:n komentaja. Hän on ensimmäinen nainen lentolaivueen komentajana Suomessa. Niskanen on ollut myös Suomen ensimmäinen nainen sotilaslentäjänä ja ensimmäinen nainen, joka on edennyt everstiluutnantiksi. Niskasta korkea-arvoisempaa naista ei ole Suomen puolustusvoimissa palvellut. Everstiluutnantti on maa- ja ilmavoimissa kuudenneksi korkein sotilasarvo. Hänen komennossaan Hävittäjälentolaivue 31:ssä on tilanteesta riippuen 50–100 henkilöä ja 20–25 konetta.
Niskanen aloitti lentoreserviupseerikurssilla Kauhavan Ilmasotakoulussa vuonna 1997. Sieltä hän meni kadettikouluun vuonna 1998 ensimmäisenä naisena kautta aikain. Maaliskuussa 2001 Niskanen sai Kauhavalla Suomen ensimmäisenä naissotilaslentäjänä lentomerkin. Hän lensi Hornet-hävittäjää ensimmäisen kerran vuonna 2002.
Vuonna 2014 Niskanen ylennettiin majuriksi ja kesällä 2018 everstiluutnantiksi. Ennen nimitystään Hävittäjälentolaivue 31:n komentajaksi hän toimi Maanpuolustuskorkeakoulussa Santahaminassa Helsingissä. Niskanen teki Maanpuolustuskorkeakoulun yleisesikuntaupseerikurssin diplomityön Hornet-hankinnan turvallisuuspoliittisista vaikutuksista.
Abu Dhabin kansalliskirjasto
Abu Dhabin kansalliskirjasto (, ) on Yhdistyneiden arabiemiirikuntien suurimmassa emiraatissa eli Abu Dhabissa toimiva, vuonna 1981 perustettu kansalliskirjasto ja emiraatin aluetta palveleva kirjastolaitos. Hallinnollisesti kansalliskirjasto toimii Abu Dhabin kulttuuri- ja turismiministeriön (; ennen vuotta 2012 "Abu Dhabi Authority for Tourism and Culture") alaisuudessa. Vuonna 2017 kansalliskirjaston johtajana toimi Jumaa Al Qubaisi.
Kansalliskirjastolla on kuusi yleisölle avointa, Abu Dhabin emiraatissa sijaitsevaa toimipistettä. Tämän ohella Abu Dhabissa toimii useita muita yleisiä kirjastoja, joista mainittakoon esimerkiksi Abu Dhabin kansallisarkiston Emiraattien kirjasto.
On merkillepantavaa, että nimestään huolimatta kansalliskirjasto toimii vain yhdessä emiraatissa ja on tämän hallinnon alainen. Muissa emiraateissa on omat kirjastolaitoksensa ja erityisesti Dubai kisaa Abu Dhabin kanssa myös kirjastoalalla Yhdistyneiden arabiemiirikuntien merkittävimmän toimijan asemasta. Dubaissa oli vuonna 2018 rakenteilla suurkirjasto nimellä Mohammed Bin Rashidin kirjasto. Tämän 7-kerroksista kirjaa kuvaava, Wau-arkkitehtuurin piiriin luetun uudisrakennuksen on joissain lähteissä arvioitu valmistuvan loppuvuoden 2018 aikana. Tämä kirjaston kokoelman on esitetty olevan nimikemäärältään suurempi kuin Abu Dhabin kansalliskirjaston kokoelma ja rakennusta on luonnehdittu arabimaiden suurimmaksi kirjastorakennukseksi.
Yhdistyneiden kansakuntien kehitysohjelma UNEPin mukaan Arabiemiraattien vähintään 15-vuotiaista asukkaista oli lukutaitoisia 90,0 prosenttia vuonna 2005.
Lola Vinberg
Lola Vinberg on kuvitteellinen hahmo suomalaisessa televisiosarjassa Salatut elämät, jossa häntä esittää Sofia Arasola. Lola on ollut mukana sarjassa syksystä 2017 alkaen, jaksosta 3284: "Heräämisiä".
Lola on Herukka-strippiklubin omistaja yhdessä Alissa Nikkisen kanssa ja Pietarin ex-kihlattu, joka joutui auto-onnettomuuteen parin kihlauspäivänä ja oli sen jälkeen koomassa noin kolme vuotta. Lolan virallinen ensiesiintyminen nähtiin 1. joulukuuta 2017 esitetyssä jaksossa, kun hän heräsi sairaalassa ja hänen kasvonsa paljastettiin. Siitä huolimatta Lolan käsiä on näytetty jo keväällä 2017. Ennen onnettomuutta Lola osti strippiklubi Herukan yhdellä eurolla. Myöhemmin Lola muutti Evan ja Pietarin luokse väliaikaisesti kuntoutumaan. Siitä huolimatta hän odottaa kovasti pääsevänsä muuttamaan omaan kotiin. Tämä toteutui, kun Lola pääsi vihdoin muuttamaan Amandaan. Nykyään Lola asuu Alissa Nikkisen kämppiksenä Alissan omistamassa asunnossa.
Mikkelin pursiseura
Mikkelin pursiseura eli MPS on vuonna 1905 perustettu veneilyseura.
Seurassa oli vuonna 2018 reilut 400 jäsentä.
Mikkelin pursiseura on perustettu elokuun 17. päivänä 1905. Seuran säännöt hyväksyttiin Senaatissa myöhemmin samana vuonna. MPS on yksi Suomen sisävesien vanhimmista veneilyseuroista ja samalla Mikkelin toiseksi vanhin edelleen toiminnassa oleva urheiluseura.
MPS perustettiin kilpasoutajien aloitteesta ja toimesta. Lajivalikoima kuitenkin laajeni pian melontaan, kilpapurjehdukseen ja kilpamoottoriveneilyyn. Matkaveneily tuli osaksi seuran toimintaa 1910-luvun aikana. Melonnan ja soudun harrastajat perustivat sittemmin omat lajiseurat (Mikkelin Melojat 1933 ja Mikkelin soutajat 1988). Nykyisin MPS:n kilpaurheilulaji on kilpapurjehdus.
Vuonna 1936 MPS:n toiminta keskeytyi seuran talousvaikeuksien ja yleisen laman vuoksi. Seuraa ei kuitenkaan lakkautettu. 1930-luvun lopulta aina 1950-luvun allkupuolelle saakka huviveneily Mikkelin seudulla oli vähäistä, ennen kaikkea Talvi- ja Jatkosodan ja niiden jälkeisen säännöstelyn vuoksi. 1950-luvun kuluessa veneilyharrastus Mikkelissä elpyi ja laajeni nopeasti, ja seuran toiminta käynnistettiin uudelleen maaliskuun 28. päivänä 1958 pidetyssä kokouksessa.
Vuonna 2018 seurassa oli reilut 400 jäsentä. Suurin osa heistä on matkaveneilyn harrastajia.
Matkaveneilijöitä varten seura ylläpitää kahta saaritukikohtaa ja on mukana Saimaan alueen seurojen tukikohtayhteistyössä. Myös seuran veneilykoulutus- ja katsastustoiminta palvelevat matkaveneilijöitä. Seura osallistuu myös Saimaan retkisatamayhteistyöhön ja huolehtii Puulan vesistön retkisatamien puuhuollosta.
Mikkelin pursiseura järjestää vuosittain useita purjehduskilpailuja, sekä LYS-köliveneille että jollille. Säännöllisesti järjestettäviin kilpailuihin kuuluvat mm. Ristisaaren malja-kölivenekilpailu ja ES-Open kilpailusarja.
MPS:llä ei ole omaa matkaveneiden kotisatamaa, koska siltojen alikulkukorkeusrajoitusten vuoksi kaupunkialueella ei ole paikkaa johon pääsisi sekä moottori- että purjealuksilla. Seuran jäsenten moottoriveneitä säilytetään veneilykauden aikana pääosin Mikkelin ja Anttolan satamissa, ja purjeveneitä Ristiinan satamassa, jonne suuretkin purjeveneet pääsevät ongelmitta.
MPS:n toimisto on Mikkelin matkustajasatamassa, entisessä tullikamarin rakennuksessa.
MPS:llä on kaksi saaritukikohtaa matka- ja retkiveneilijöitä varten. Näistä yksi on mukana Saimaan alueen tukikohtien yhteiskäytössä.
Jollapurjehduksen ja muun junioritoiminnan tukikohtana toimii Kenkäveronniemen pienvenesatama, jota MPS hallinnoi yhdessä Mikkelin soutajat ry:n kanssa.
Mujeres Libres
Mujeres Libres (suom. "Vapaat naiset") oli Espanjassa vuosina 1936–1939 toiminut anarkistinen naisjärjestö, jossa parhaimmillaan oli noin 30 000 jäsentä. Sen toiminta perustui ”kaksoiskamppailuun”, jossa yhdistyivät naisten vapautusliike ja työväenluokan elinolojen parantamiseen tähdännyt sosiaalinen vallankumous. Ryhmän perustivat keväällä 1936 Lucía Sánchez Saornil, Mercedes Comaposada ja Amparo Poch y Gascón. Muita näkyvä jäseniä olivat muun muassa Lola Iturbe, Soledad Estorach ja argentiinalainen vallankumouksellinen Mika Feldman de Etchebéhère. Mujeres Libres toimi yhteistyössä anarkosyndikalistisen CNT-ammattiliiton ja anarkistisen FAI-järjestön kanssa.
Ryhmä ryhmä kävi kamppailua muun muassa prostituutiota ja maassa vallinnutta machokulttuuria vastaan. Lisäksi naiset organisoivat liikkuvia päiväkoteja ja kehottivat naistyöläisiä liittymään ammattiliittojen jäseniksi. Mujeres Libres julkaisi myös samannimistä lehteä.
Espanjan sisällissodan syttyessä heinäkuussa 1936 järjestön jäseniä liittyi perustettujen työläismiliisijoukkojen riveihin ja osallistui taisteluun kenraali Francon joukkoja vastaan, kunnes kansanrintamahallitus liitti miliisin osaksi armeijaa, ja veti naiset pois rintamalta saman vuoden marraskuussa. Sodan aikana ryhmän vieraana kävi muun muassa amerikkalainen anarkisti Emma Goldman. Ryhmän toiminta loppui keväällä 1939, kun sisällissota päättyi Francon johtamien fasistien voittoon.
VEK
VEK oli Jukka Virtasen, Aarre Elon ja Matti Kuuslan perustama viihderyhmä, jolla oli merkittävä vaikutus suomalaisen televisioviihteen kehitykseen sen alkuaikoina. Nimi tulee heidän sukunimiensä alkukirjaimista.
Tunnetuin VEK-ryhmän ohjelmista lienee "Lumilinna"-komedia, joka palkittiin vuonna 1965 Montreux’n kansainvälisillä televisiofestivaaleilla parhaana viihdeohjelmana.
Pohjoisen noidat
Pohjoisen noidat – Oikeus ja totuus 1600-luvun Ruotsissa ja Suomessa on historiateos, jonka on kirjoittanut historiantutkija Mirkka Lappalainen. Teos perustuu tekijän väitöskirjaan. Se on ilmestynyt 2018, ja sen on kustantanut Otava. Lappalainen kuvaa 1600-luvun lopulla Ruotsissa roihahtaneita noitavainoja, joissa tuomittiin syyttömiä ihmisiä kuolemaan. Teos kertoo myös suomalaisten noitien maailmasta, tosin noitavainoja ei Manner-Suomessa ollut.
Teos on saanut vuonna 2018 Kanava-palkinnon.
Lappalainen tähdentää, että noituus on hyvän vastakohta, ”pahuuden synonyymi”, pahantahtoista vaikuttamista. Sen pari ei ole taikuus vaan hulluus, ja taustalla on harhoja, sairautta, alkoholismia ja väkivaltaa. Hän muistuttaa, että kirkko tai valtio instituutiona ei ollut noitavainojen järjestäjä, vaan takana oli tavallisten ihmisten keskuudessa levinnyt massahysteria.
Lappalaisen mukaan noituuden tutkimus on viime vuosikymmeninä syventynyt ja rikastunut, ja uuden ajan alun maailmankuvaa on alettu ymmärtää paremmin. Hän pohtii syitä ja taustoja sille, miksi voimakas noitavainojen aalto syntyi juuri 1600-luvulla. Monien tuomioiden takana oli suomalainen Lorentz Creutz, joka totuuskomission johtajana tuomitsi poltettavaksi yli kaksikymmentä ihmistä.
Virpi Alanen nostaa arviossaan Suomen Kuvalehdessä esille Lappalaisen esittämän yhtäläisyyden nykyaikaan: ”Kun yhteiskunta kuohuu ja maailman tilanne on epävakaa, pelko ja viha antavat yhä aineksia huhuille ja vaikuttavat ihmisten käsityksiin.” Alanen huomauttaa, että Lappalainen hyödyntää kaunokirjallisuuden ja elokuvan outouden lumoa koukuttavasti ja värikkäästi mutta pitää kuitenkin tiukasti kiinni tieteellisestä tiedosta.
Hans Sohlström
Hans Mikael Sohlström (s. 2. lokakuuta 1964) on suomalainen yritysjohtaja. Koulutukseltaan hän on diplomi-insinööri ja kauppatieteiden maisteri. Hän toimii Ahlstrom-Munksjön toimitusjohtajana.
Käsipallon naisten Euroopan-mestaruuskilpailut 2018
Käsipallon naisten Euroopan-mestaruuskilpailut 2018 pelattiin Ranskassa 29. marraskuuta – 16. joulukuuta. Mukana oli 16 joukkuetta. Mitaliottelut pelattiin Pariisissa. Muut kisakaupungit olivat Brest, Montbéliard, Nancy ja Nantes.
Mestaruuden voitti emäntämaa Ranska, hopeaa sai Venäjä ja pronssille sijoittui Alankomaat. Paras maalintekijä oli 50 maalia tehnyt Serbian Katarina Krpež Slezak.
Ranskassa esiintyneiden voimakkaiden, hallituksen vastaisten mielenosoitusten vuoksi joulukuun 8. päivänä pelattavaksi aiotut kaksi toisen kierroksen ottelua siirrettiin seuraavalle päivälle.
Teopolis
Teopolis on elokuussa 2016 Suomen Vapaakirkon perustama keskus, jossa toimivat nykyään muun muassa Suomen Vapaakirkon hallinto, Suomen Teologinen Opisto, Suomen Vapaakirkon Nuoret ry, Päivä Oy, ViaDia ry, SVK-Palvelu Oy, Fazer Amica Teopolis -ravintola, sekä joukko muita yrityksiä ja yhdistyksiä. Pihapiirissä on myös opiskelija-asuntola, joka toimii kesäisin kesähotellina.
Tampereella Kalevankankaan hautausmaan ja yliopiston päärakennuksen välissä toimii Suomen Vapaakirkon perustama ns. Vapaakirkkokeskus. Rakennus on osoitteessa Sairaalankatu 5-7, 33100 Tampere. Aikaisemmin rakennuksessa toimi Tampereen ammattiopiston Tredun lähihoitajakoulutus.
Teopoliksen päätoiminnoista Suomen Vapaakirkon hallinto, Päivä, SVK-Palvelut sekä ViaDia ry osakeyhtiö toimivat aikaisemmin Lukiokatu 15:ssä olevassa kiinteistössä Hämeenlinnassa. Suomen Teologinen Opisto taas toimi Hangossa Santalassa kesään 2016 asti.
Oksifluorfeeni
Oksifluorfeeni (CHNClOF) on difenyylieettereihin kuuluva orgaaninen yhdiste. Yhdistettä käytetään maataloudessa rikkaruohomyrkkynä.
Huoneenlämpötilassa oksifluorfeeni on oranssia kiteistä ainetta. Yhdiste on veteen liukenematonta, mutta liukenee moniin orgaanisiin liuottimiin esimerkiksi kohtalaisesti alkoholeihin ja hyvin asetoniin ja etyyliasetaattiin. Yhdisteen herbisidiset ominaisuudet perustuvat siihen, että se estää protoporfyrinogeenioksidaasientsyymin toimintaa. Tällöin kasvien klorofyllin biosynteesi estyy ja kasveihin muodostuu porfyriinejä, jotka altistavat solut valokemialliselle tuholle.
Oksifluorfeenia valmistetaan 3,4-diklooribentsotrifluoridin ja nitroresorsinolin välisellä reaktiolla. Viimeinen vaihe on reaktio etanolin kanssa vahvan emäksen kuten kaliumhydroksidin toimiessa katalyyttinä. Yhdistettä käytetään rikkaruohomyrkkynä muun muassa vilja-, hedelmä-, pähkinä-, viini- ja koristekasviviljelmillä. Oksifluorfeeni on hyväksytty käytettäväksi Euroopan unionin alueella.
Mohammed Bin Rashidin kirjasto
Mohammed Bin Rashidin kirjasto () on Yhdistyneiden arabiemiirikuntien Dubaissa rakenteilla oleva suuri kirjasto. Marraskuussa 2018 raportoitiin, että yli 70 prosenttia vuonna 2016 aloitetuista rakennustöistä oli tehty.
Seitsemänkerroksinen, avattua kirjaa esittävä wau-arkkitehtuurin piiriin luettu uudisrakennus viimeisteltäneen vuonna 2019, vaikka aiemmin jotkut lähteet odottivat kirjaston valmistumista jo 2017 tai 2018 aikana. Kirjaston tulevan kokoelman on laajuudeksi esitetty 4,5 miljoonaa nimikettä (1,5 miljoonaa painettua kirjaa, 2 miljoonaa elektronisesti saatavaa teosta ja miljoonaa äänikirjaa), mikä tarkoittaisi nimikemäärältään Abu Dhabin kansalliskirjastoa suurempaa kokoelmaa. Pinta-alaltaan 92 903 neliömetrin suuruiseen rakennukseen kuuluu 500-paikkainen teatterisali. Rakennusta on luonnehdittu arabimaiden kookkaimmaksi kirjastorakennukseksi ja siellä on tarkoitus järjestää kymmeniä kulttuuritapahtumia vuosittain.
Mohammed Bin Rashidin kirjastoon on suunniteltu sijoittuvan pääkirjaston ohella seitsemää eri teemakirjastoa (kokoelmaa): lasten, nuorten ja perheiden kokoelmat, liike-elämän kokoelma, kansainvälinen kirjasto, populaarikokoelma ja mediakirjasto. Kirjastolla on mittavia suunnitelmia esimerkiksi 25 000 teoksen kääntämiseksi arabian kielelle ja jopa miljoonan teoksen saattamiseksi koulujen ja yliopistojen käyttöön.
Marie-Alphonse Ratisbonne
Marie-Alphonse Ratisbonne N.D.S. (1. toukokuuta 1814 Strasburg, Ranska – 6. toukokuuta 1884 Ain Karim) oli juutalainen käännynnäinen, pappi, sääntökunnan "Sisterhood of Our Lady of Sion" kanssaperustaja sekä väliaikainen jesuiitta. Kerrotaan, että Neitsyt Maria ilmestyi hänelle 20. tammikuuta 1842 kirkossa "Sant’ Andrea della Fratte" Roomassa, jonka jälkeen hän kääntyi kristityksi. Kääntymyksensä jälkeen hän auttoi veljeään Thedor Ratisbonnea perustamaan sääntökunnan "Sisterhood of Our Lady of Sion" vuonna 1843, vihittiin papiksi 1847 ja liittyi jesuiittoihin. Nykyään heidän perustamansa sääntökunta toimii ainakin 22 maassa ja se on jaettu apostolisiin ja kontemplatiivisiin sisariin. Hän lähti jesuiitoista paavi Pius IX:n luvalla ja pystytti 1860 luostarin "Convent of St. John" Ain Karimiin ja teki siellä työtä juutalaisten ja muslimien käännyttämiseksi kuolemaansa asti. Mies eli seuraavien 6 paavien hallintokausien aikana: Pius VII (1800-1823), Leo XII (1823-1829), Pius VIII (1829-1830), Gregorius XVI (1831-1846), autuas Pius IX (1846-1878) ja Leo XIII (1878-1903).
Martin Brunnerus
Martin Brunnerus (27. syyskuuta 1627 – 22. elokuuta 1679) oli ruotsalainen teologian professori. Hän oli Uppsalan tuomiokapitulin jäsen.
Suurten noitavainojen aikaan hän joutui tuomiokapitulin jäsenenä esittämään näkemyksensä kapituliin tuotuihin noituuskomiteoiden päätöksiin. Hän laati selontekoja, jotka hän tiivisti kirjoituksessa "Betänkande ang. trolldomsväsenet och dess avdömande". Kolmilukuisen kirjoituksen ensimmäinen luku käsittelee "Tämän synnin luonnetta itsessään", toisessa hän kirjoittaa edellytyksistä, joiden perusteella tuntkinta ja tuomiot suoritettiin. Kolmas kuvaa, miten Saatanan raviosta voi selvitä ja palata normaaliin elämään.
Brunnerus suhtautui epäillen Blåkullaan matkustamiseen ja muihin noituuteen liittyviin ilmiöihin, vaikka uskoikin että Saatana pyrki juonittelemaan ihmisiä palvelijoikseen ja noituuteen.
Aavikkotokko
Aavikkotokko ("Chlamydogobius eremius") on tokkojen heimoon kuuluva makeanveden pohjakala, joka elää lähes yksinomaan Australiassa. Aavikkotokko elää usein ympäristöissä, joille on ominaista nopeat lämpötilan ja suolapitoisuuden muutokset. Aavikkotokot viihtyvät vesissä, joissa lämpötila pysyttelee 40 asteen alapuolella ja pH-arvo on 7–11. Aavikkotokot yltävät korkeintaan 6 senttimetrin pituuteen.
Aitakilli
Aitakilli ("Fundulus lineolatus") on pieni amerikankillien heimoon kuuluva kala, joka elää Virginiassa Okeechobeejärven suistossa. Aitakilli voi parhaimmillaankin yltää vain noin 8 senttimetrin pituuteen. Lajin edustajat käyttävät monesti ravinnokseen kasvillisuutta, äyriäisiä ja toukkia. Laji on elinympäristöissään melko yleinen.
Kai-Fu Lee
Kai Fu-Lee (s. 3. joulukuuta 1961) on taiwanilainen teknologia-alalla toimiva yritysjohtaja. Lee on ollut Microsoft Research Asian johtaja sen perustamisen aikaan ja Googlen Kiinan-maajohtaja sen perustamisen aikaan. Lee on huipputeknologiaan sijoittavan Sinoventuresin puheenjohtaja ja toimitusjohtaja.
Leen mukaan bruttokansantuote tulee tekoälyn myötä kasvamaan dramaattisesti, mutta teknologinen työttömyys muodostuu ongelmaksi nopeammin kuin uskotaan. Hän on sanonut, että robottien kehittäjät antavat ymmärtää toisin, jotta heidän ei tarvitse ottaa kantaa työttömyyskysymykseen. Leen mukaan tulevaisuus on onnellinen, jos tarpeeksi monet ihmiset ovat tyytyväisiä ilman työntekoa. Vuonna 2018 on kirjassaan "AI Superpowers: China, Silicon Valley, and the New World Order" ennustanut että Kiinasta tulee maailman johtava tekoälyvalta. Leen mukaan tähän vaikuttavat Kiinan väestö ja valtava määrä jäsennettyä dataa. Syyskuussa 2018 Lee on ollut sitä mieltä, että tekoäly ei koskaan tule kykenemään empatiaan ja luovuuteen.
Aleksei Evert
Aleksei Jermolajevitš Evert (; 4. maaliskuuta 1857 – 1918?) oli venäläinen sotilas ja kenraali, joka osallistui sotilasuransa aikana Turkin sotaan, Venäjän–Japanin sotaan sekä ensimmäiseen maailmansotaan.
Evert syntyi saksalaistaustaiseen perheeseen, tosin joissakin lähteissä perheen mainitaan olleen ruotsalaista syntyperää. Evert valmistui Aleksandrovskin sotilaskoulusta 1876, jonka jälkeen hän palveli Turkin sodassa. Sodan jälkeen Evert jatkoi opintojaan sotilasakatemiassa, josta hän valmistui vuonna 1882.
Evert palveli Venäjän–Japanin sodassa menestyksekkäästi, ja hän eteni hyvin urallaan. Hänestä tehtiin Irkutskin alueen komentaja vuonna 1912 ja hänelle myönnettiin jalkaväen kenraalin arvonimi.
Venäläisten joukkojen kohdattua tappioita Galitsian alueella Evert määrättiin Venäjän 4. armeijan johtoon, ja hän onnistuikin palauttamaan järjestyksen yksikköön. Evertin johtamana 4. armeija otti osaa vastahyökkäykseen, jossa venäläiset joukot pakottivat Itävalta-Unkarin perääntymään. Evert joukkoineen joutui kuitenkin vetäytymään keskusvaltojen aloittaessa oman vastahyökkäyksensä keväällä 1915. He perääntyivät lähes 500 kilometriä aina Baranavitšyyn (nykyisen Valko-Venäjän alueella) asti.
Keisari Nikolai II:sta tuli Venäjän armeijan ylipäällikkö syyskuussa 1915 (sitä ennen ylipäällikkönä toimi Nikolai Nikolajevitš Romanov) ja Evertistä tehtiin Venäjän länsirintaman komentaja. Vaikka Evert osasi puolustaa taitavasti, hän ei ollut pätevä hyökkäyskomentaja. Evert oli usein hyökkäyksissään liian varovainen ja hänen taktiikkansa eivät olleet tarpeeksi aggressiivisia. Esimerkkejä tästä olivat Evertin epäonnistunut hyökkäys Naratšjärven taistelussa sekä kaksi huonosti toteutettua rynnäkköä Brusilovin hyökkäyksen aikana.
Näistä epäonnistumisista huolimatta Evert säilytti asemansa aina Venäjän vallankumoukseen asti. Syyksi tälle on epäilty Evertin läheisiä välejä Mihail Aleksejeviin, joka toimi Venäjän pääesikunnan esikuntapäällikkönä. Aleksejev oli palvellut Evertin alaisuudessa sodassa Japania vastaan. Vallankumouksen alkaessa Evert (monien muiden upseerien tapaan) oli menettänyt uskonsa Nikolai II:n johtajuuteen ja oli haluton puolustamaan keisaria.
Uusi hallinto erotti Evertin virastaan keväällä 1917. Evertin viimeiset vaiheet ovat hämärän peitossa, mutta hänen uskotaan kuolleen vuoden 1918 aikana. Tarkkaa paikkaa tai ajankohtaa ei tiedetä.
Jaren Jackson
Jaren Jackson Jr. (s. 15. syyskuuta 1999) on yhdysvaltalainen koripalloilija, joka pelaa laitahyökkääjänä tai sentterinä. Hän edustaa NBA-liigassa pelaavaa Memphis Grizzliesiä. Hän on pituudeltaan 211 cm.
Jackson pelasi kauden 2017–2018 Michigan State Universityn joukkueessa. Memphis Grizzlies varasi hänet NBA:han neljännellä vuorolla .
Jaren Jacksonin isä Jaren Jackson Sr. pelasi NBA:ssa 12 kautta ja voitti mestaruuden San Antonio Spursin joukkueessa.
Mimorium
Mimorium on suomalainen black metal -yhtye, joka on perustettu Pieksämäellä vuonna 2008. Yhtyeen perustaja, Lord Mimorium aloitti bändin yhdenmiehen projektina. Aluksi tyylisuuntana oli death metal, mutta myöhemmin suunnaksi muuttui black metal, ja bändi kasvoi viisihenkiseksi.
Lord Mimorium aloitti työstämään projektia jo vuonna 2008 mutta nopeasti se unohtui pöytälaatikkoon muiden musiikillisten kiireiden takia. Vuonna 2016 hän kaivoi bändin taas takaisin työnalle ja alkoi kirjoittaa uusia demokappaleita. Tyylisuunnaksi muuttui black metal niin musiikillisesti kuin sanoituksellisesti.
Lord Mimoriumin oli tarkoitus hoitaa kaikki albumin osuudet itse mutta päätti kuitenkin etsiä bändiin laulajan. Vox Malum liittyi Mimoriumin laulajaksi keväällä 2017 ja samalla bändi solmi levytyssopimuksen Saksalaisen Heathen Tribes Recordsin kanssa. Ensinmäisen albumin nauhoitukset alkoi samaan aikaan ja saatiin päätökseen syksyllä. Bändi kasvoi täydelliseksi kokoonpanoksi vuoden 2017 lopussa kun Vilthor (rummut), Cavus (basso) ja Kurimus (kitara) liittyivät yhtyeeseen. Ensimmäinen kokopitkä julkaistiin tammikuussa 2018 ja se sai hyvän vastaanoton. Yhtye keikkaili ympäri Suomea "Incipit Chaos Tour" nimeä kantavalla kiertueella. Bändi on alkanut valmistella uutta albumia, joka julkaistaan mahdollisesti vuonna 2019.
Ensimmäinen kokopitkä "Incipit Chaos" julkaistiin tammikuussa 2018 Heathen tribes Recordsin toimesta.
Trae Young
Trae Young (s. 19. syyskuuta 1998) on yhdysvaltalainen koripalloilija, joka pelaa pelintekijänä. Hän edustaa NBA-liigassa pelaavaa Atlanta Hawksia. Hän on pituudeltaan 188 cm.
Jackson pelasi kauden 2017–2018 Oklahoman yliopiston joukkueessa. Dallas Mavericks varasi hänet NBA:han viidennellä vuorolla mutta myi eteenpäin Atlanta Hawksille.
Henrik-tietokanta
Henrik-tietokanta on vapaasti käytettävä kirjahistoriallinen tietokanta, joka sisältää tietoja perukirjoihin ja huutokauppakamarien pöytäkirjoihin sisältyvistä kirjamaininnoista ja kirjojen omistajista ennen vuotta 1809. Tietokanta on nimetty filosofian tohtori h.c. Henrik Grönroosin mukaan. Se perustuu hänen kokoamaansa aineistoon, jota säilytetään Kansalliskirjastossa Svenska litteratursällskapet i Finlandin arkistossa.
Tietokannassa on Helsingin, Hämeenlinnan, Kajaanin, Naantalin, Oulun, Porvoon, Rauman, Tammisaaren, Tampereen, Tornion, Turun ja Uudenkaupungin kaupunkien sekä Lappeen pitäjän perukirjoissa sekä edellä mainittujen kaupunkien huutokauppakamarien pöytäkirjoissa olevia kirjamainintoja ja kirjojen omistajia ennen vuotta 1810. Tietokantaa täydennetään.
Ritari Mikke
Ritari Mikke () on animaatiosarja vuodelta 2012.Tunnuslaulu: Kimmo Blom Suomennos: Tarja Dibaja
Tuottaja: Jaana Hovinen
Renens
Renens on kaupunki Sveitsissä Vaud’n kantonissa. Kaupungissa on runsaat 21 000 asukasta. Vakinaisista asukkaista yli puolet (51 % vuonna 2017) on ulkomaalaisia.
Renens sijaitsee Genevenjärven pohjoisrannalla Lausannesta viitisen kilometriä luoteeseen. Renens on taajaan asuttu kaupunki, ja se muodostaa yhtenäisen kaupunkialueen Lausannen kanssa.
Moottoritie A1 ohittaa Renensin länsipuolelta, moottoritie A9 pohjoispuolelta. SBB:n rautatie Lausannesta Geneveen ja Yverdon-les-Bains’iin kulkee kaupungin kautta.
Slovenian naisten käsipallomaajoukkue
Slovenian naisten käsipallomaajoukkue edustaa Sloveniaa naisten kansainvälisissä käsipallo-otteluissa. Se on sijoittunut parhaimmillaan MM-kilpailuissa kahdeksanneksi ja EM-kilpailuissa yhdeksänneksi.
Joulukalenteri: Maukan ja Väykän ensimmäinen joulu
Joulukalenteri: Maukan ja Väykän ensimmäinen joulu on suomalainen joulukalenterisarja, joka esitettiin joulukuussa 2018 Yle TV2 -kanavalla ja Yle Areenassa.
Serbian naisten käsipallomaajoukkue
Serbian naisten käsipallomaajoukkue edustaa Serbiaa naisten kansainvälisissä käsipallo-otteluissa. Se on saavuttanut Jugoslavian hajoamisen jälkeen kaksi MM-mitalia sekä sijoittunut EM-kilpailuissa parhaimmillaan neljänneksi.
Juovanuolimonni
Juovanuolimonni "(Otocinclus vittatus)" on pikkuimumonneihin kuuluva kala, jota pidetään myös akvaariokalana.
Juovanuolimonni kasvaa noin 4 cm pitkäksi. Sen ruumiin yläosa on harmaa ja alaosa vaaleampi.
Juovanuolimonni on kotoisin Brasiliasta, Perusta, Kolumbiasta, Venezuelasta ja Paraguaysta.
Juovanuolimonni on sävyisä ja vilkas, ja liikkuu myös päivällä. Se on sopeutuvainen erilaisiin oloihin, ja hyvä levien puhdistaja pieniin akvaarioihin.
Juovanuolimonnille sopiva pH on 6-7,5 ja veden kovuus alle kymmenen. Sopiva lämpötila sille on 25-28 astetta. Se on kaikkiruokainen ja pitää myös kasviruoasta.
Pully
Pully on kaupunki Sveitsissä Vaud’n kantonissa. Kaupungissa on runsaat 18 000 asukasta.
Pully sijaitsee Genevenjärven pohjoisrannalla Lausannesta pari kilometriä kaakkoon. Pully muodostaa yhtenäisen kaupunkialueen Lausannen kanssa.
Moottoritie A9 kulkee Pullyn poikki. SBB:n rautatiet Lausannesta Berniin ja Brigiin kulkevat kaupungin kautta.
Kenraali Henri Guisan vaikutti pitkään ja kuoli Pullyssa.
Morges
Morges on kaupunki Sveitsissä Vaud’n kantonissa. Kaupungissa on noin 16 000 asukasta.
Morges sijaitsee Genevenjärven pohjoisrannalla Lausannesta kymmenkunta kilometriä länteen.
Moottoritie A1 kulkee Morgesin poikki. SBB:n rautatie Lausannesta Geneveen kulkee kaupungin kautta.
Maailman luonnonsäätiö (WWF) perustettiin ja sen ensimmäinen toimisto oli Morgesissa. Kirjailija Claude Anet on syntynyt kaupungissa. Myös jalkapalloilija Yann Sommer, jääkiekkoilija Yannick Weber ja koripalloilija Nikola Vučević ovat syntyneet Morgesissa.
Bruno Hildebrand
Bruno Hildebrand (6. maaliskuuta 1812 Naumburg – 29. tammikuuta 1878 Jena) oli saksalainen ekonomisti, joka edusti vanhempaa historiallista koulua.
Hänen taloustieteensä oli kriittistä klassista taloustiedettä kohtaan, varsinkin David Ricardon teorioita ja Adam Smithin luonnonoikeuden käsitettä kohtaan. Hänen "magnum opus" teoksensa oli "Die National ökonomie der Gegenwart und Zukunft" () (1848). Tämän työn tarkoitus oli kuvailla taloudellisen kehityksen historiallisia lakeja. Hildebrandin mukaan taloudellinen kehitys on enemmän lineaarista kuin syklistä. Hän kannatti joiltain osilta sosialistista taloustiedettä, mutta näki sen vain osana historiallista kehitystä ja irtisanoitui marxilaisista arvoista. Elämänsä viimeiset 15 vuotta Hildebrand keskittyi taloudellisiin tilastoihin teoreettisen taloustieteen sijasta.
Hildebrand oli alkujaan taloustieteen professori Marburgin yliopistossa. Häntä syytettiin majesteettirikoksesta vuoden 1848 tapahtumien vuoksi, minkä johdosta hän pakeni Sveitsiin. Siellä hän toimi Zürichin yliopiston professorina. Myöhemmin hänestä tuli Bernin yliopiston professori ja Saksaan palattuaan Jenan yliopiston professori.
Hänen poikansa oli taiteilija ja kuvanveistäjä Adolf von Hildebrand. Hänen lapsenlapsensa oli katolinen filosofi Dietrich von Hildebrand. Hänen 4. polven rintaperillisensä on ympäristöaktivisti ja alkuperäiskansojen puolestapuhuja Martin von Hildebrand.
Romanian naisten käsipallomaajoukkue
Romanian naisten käsipallomaajoukkue edustaa Romaniaa naisten kansainvälisissä käsipallo-otteluissa. Se on voittanut maailmanmestaruuden vuonna 1962 sekä saavuttanut kolme muuta mitalia. Se on ollut mukana kaikissa sisäpelin vuodesta 1957 järjestetyissä MM-kilpailuissa. EM-kilpailuissa joukkue saavutti pronssia vuonna 2010. Aiemmin MM-ohjelmaan kuuluneessa ulkopelissä Romania voitti maailmanmestaruuden vuosina 1956 ja 1960.
Espanjan naisten käsipallomaajoukkue
Espanjan naisten käsipallomaajoukkue edustaa Espanjaa naisten kansainvälisissä käsipallo-otteluissa. Se on saavuttanut olympialaisissa pronssia Lontoossa 2012 sekä MM-kilpailuissa pronssia vuonna 2011. EM-kilpailuissa joukkue on saavuttanut hopeaa vuosina 2008 ja 2014.
Prilly
Prilly on kaupunki Sveitsissä Vaud’n kantonissa. Kaupungissa on runsaat 12 000 asukasta.
Prilly sijaitsee Genevenjärven pohjoisrannalla Lausannesta pari kilometriä luoteeseen. Prilly on taajaan asuttu kaupunki, ja se muodostaa yhtenäisen kaupunkialueen Lausannen ja Renensin kanssa.
Moottoritie A1/A9 ohittaa Prillyn pohjoispuolelta. SBB:n rautatie Lausannesta Geneveen ja Yverdon-les-Bains’iin kulkee kaupungin kautta. Lisäksi Chemin de fer Lausanne–Echallens–Bercher -yhtiön (LEB) rautatie Lausannesta Bercheriin kulkee pohjoisosan kautta.
Hot Dog (kirja)
Hot Dog on Reijo Mäen vuonna 2016 ilmestynyt 27. Vares-dekkari.
Vares notkuu baareissa ja Down By The Laiturissa ja sekaantuu performanssitaiteeseen. Hänen poliisiystävänsä Pränni on kadonnut, mikä näyttää kytkeytyvän taannoiseen gangsterin teloitukseen. Mäki julkaisi samana vuonna kaksi teosta, asialliseksi poliisikerronnaksi luonnehtimansa "Slussenin" ja tämän, jonka hän lupasi olevan on täynnä härskejä vitsejä. Juonessa on nähtävissä kertomat Reijo Mäen kokemukset jalkapallokiinnostuksen tuottamista vaikeuksista pesäpallovaltaisessa ympäristössä.
Turun Sanomien Matti Komulainen totesi urbaanien musiikkikuvioiden nivotun kiinnostavan kotikutoisesti mukaan. Hän kiinnitti myös huomiota novellikirjailija Luusalmen saamaan tilaan kirjassa. Aamulehden Jussi Aurén rinnasti Vareksen Turhapuroon: Hänestä teos on eliittiä vieroksuva häpeämättömän populistinen sketsikokoelma. Vareskaan ei ole varsinainen työnsankari, ja jos hän ei olisi sammunut kesken baarikeskustelun, olisi teos typistynyt novelliksi. Helsingin Sanomien Venla Rossin mielestä Mäki rakentaa tottuneen taitavasti synkkiäkin sävyjä saavan juonensa, mutta härskit vitsit ja nokkeluudet ovat silti hodarin ydin.
Teosta myytiin noin 30 000 kappaletta ilmestymisvuonnaan.
Saksan naisten käsipallomaajoukkue
Saksan naisten käsipallomaajoukkue edustaa Saksaa naisten kansainvälisissä käsipallo-otteluissa. Se on voittanut maailmanmestaruuden vuonna 1993 sekä saavuttanut kolme pronssimitalia. Olympialaisissa joukkue on parhaimmillaan sijoittunut neljänneksi. EM-kilpailuissa joukkue saavutti hopeaa kotikisoissaan 1994. Aiemmin MM-ohjelmaan kuuluneessa ulkopelissä Saksa saavutti MM-hopeaa vuonna 1956 sekä MM-pronssia vuonna 1960.
Puolan naisten käsipallomaajoukkue
Puolan naisten käsipallomaajoukkue edustaa Puolaa naisten kansainvälisissä käsipallo-otteluissa. Se on parhaimmillaan sijoittunut MM-kilpailuissa kahdesti neljänneksi ja EM-kilpailuissa kerran viidenneksi.
Futsal-Liigan kausi 2016–2017
Futsal-Liigan kausi 2016–2017 oli suomalaisen futsalin pääsarjatason 19. kausi. Kausi alkoi 24.9.2016 ja päättyi viidenteen finaaliin 7.5.2017. Hallitsevana mestarina kauteen lähti Sievi FS ja sarjanousijana PJK. Futsal-Liigassa pelattiin 12 osallistuvan joukkueen kesken kaksinkertainen runkosarja, jonka kahdeksan parhaiten sijoittunutta joukkuetta jatkoivat pudotuspeleihin.
Futsal-Liigan mestaruuden kaudella 2016–2017 voitti Sievi FS kukistamalla finaalisarjassa Kampuksen Dynamon otteluvoitoin 3–2. Kauden päätteeksi Tervarit putosi Futsal-Ykköseen.
Lopullinen sarjataulukko runkosarjan päättyessä:
*= Tervareille langetettin -2 pisteen rangaistus
Tampereella järjestetyssä Futsal-gaalassa palkittiin kauden 2016–2017 parhaita onnistujia. Miesten Futsal-liigan osalta jaettiin seuraavia palkintoja:
Kauden Futsalpelaaja: Nikola Erceg, Sievi Fs
Kauden Puolustuspelaaja: Jukka Kytölä, KaDy
Kauden Hyökkäyspelaaja: Jussi Nyström, LeiF
Kauden Maalivahti: Juha-Matti Savolainen, KaDy
Kauden nuori pelaaja: Lassi Lintula, Ilves FS
Kauden tulokas: Dusan Milojevic, Leif
Kauden Erotuomari: Timo Onatsu
Mestarivalmentaja: Jani Paananen, Sievi FS
Pistepörssin voittaja: Arber Istrefi, SoVo
Pudotuspelien pistepörssin voittaja: Jukka Kytölä, KaDy
Kroatian naisten käsipallomaajoukkue
Kroatian naisten käsipallomaajoukkue edustaa Kroatiaa naisten kansainvälisissä käsipallo-otteluissa. Se on parhaimmillaan sijoittunut olympialaisissa seitsemänneksi, MM-kilpailuissa kuudenneksi ja EM-kilpailuissa viidenneksi.
Venäjän käsipallomaajoukkue
Venäjän käsipallomaajoukkue edustaa Venäjää miesten kansainvälisissä käsipallo-otteluissa. Se on voittanut kerran olympiakultaa, kahdesti maailmanmestaruuden sekä kerran Euroopan-mestaruuden.
Yokohama kōsokutetsudō
Yokohama kōsokutetsudō eli Jokohama-pikarautatie () on Japanin Jokohaman kaupungissa ja Suur-Tokion alueella rautatieliikennettä harjoittava kolmannen sektorin yritys. Se liikennöi kaupungin keskusta-alueella yhtä 4,1 kilometriä pitkää maanalaista rautatielinjaa, Minatomirai-linjaa, mutta vastavuoroisen liikennöinnin ansiosta linjalta on vaihdottomia yhteyksiä useiden muiden rautatieyhtiöiden linjoille Tokion metropolialueella. Linjalla on kuusi asemaa ja vuonna 2015 sitä käytti yhteensä yli 70 miljoonaa matkustajaa.
Minatomirai-linjan lisäksi yhtiö omistaa niin ikään Jokohamassa sijaitsevan toisen rautatielinjan, Kodomonokuni-linjan, jota liikennöi kuitenkin Tōkyū-rautatiet. Merkittävimpiä osakkeenomistajia ovat Jokohaman kaupunki ja Kanagawan prefektuuri. Yhtiön pääkonttori sijaitsee Jokohaman Nakan suuralueen Motomachin kaupunginosassa.
Minatomirai-linja rakennettiin palvelemaan kaupungin uutta Minatomirai 21 -satamakaupunginosaa ja yhdistämään se muihin keskustan kaupunginosiin, kuten Kannain alueeseen. Jokohama-pikarautatie perustettiin tätä tarkoitusta varten maaliskuussa 1989. Linjan rakennustyöt aloitettiin 1990-luvun alussa ja se avattiin lopulta vuonna 2004. Myöhemmin linjan ja siten Jokohaman keskusta-alueiden yhteyksiä Tokion suuntaan on parannettu lisäämällä läpiajoliikennettä muille rautatielinjoille aina Saitaman prefektuurin lounaisosiin saakka.
Jokohama-pikarautatie liikennöi metron kaltaista, kokonaan maan alle rakennettua Minatomirai-rautatielinjaa, joka kulkee kaupungin keskusta-alueella merkittävältä Jokohaman rautatieasemalta Motomachi-Chūkagain rautatieasemalle saakka. Linjalta harjoitetaan vastavuoroista läpiajoliikennettä Tōkyū-rautateiden Tōyoko-linjalle Tokion suuntaan ja sen kautta Tōkyō metron Fukutoshin-linjalle ja edelleen Seibu- ja Tōbu-rautateiden linjoille, joten käytännössä yhtiön liikennöimä rautatieverkko on paljon tätä yhtä linjaa laajempi. Nopeisiin pikajunavuoroihin lukeutuu S-Train.
Suomen urheilu 1974
Suomen urheilu 1974 käsittelee vuoden 1974 merkittäviä uutisia ja tapahtumia suomalaisessa urheilussa.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Naisten listalla kuusi parasta olivat:
Australian Grand Prix 2019
Australian Grand Prix 2019 (virallisesti Formula 1 2019 Rolex Australian Grand Prix) on Formula 1 -kauden 2019 ensimmäinen osakilpailu, joka ajetaan 25. maaliskuuta Albert Parkin katuradalla Melbournessa Australiassa.
Kilpailu on 83. Australian Grand Prix ja 24. Albert Parkin radalla ajettu Formula 1 -osakilpailu.